Friendship

Friendship er debutalbumet til det norske progrockbandet Junipher Greene. Det ble utgitt i 1971, og er kjent som Norges første dobbeltalbum. Produsenter var bandet selv, Nils Bjarne Kvam og Harald Are Lund. Albumet lå 13 uker på VG-lista i 1971 og 1972, med nummer 8 som beste plassering.Coverbildet er et utbrettscover malt av Odd Nerdrum.


== Innspilling ==
Bandet kom inn på plateselskapet Sonet, og innspillingen av plata begynte i Arne Bendiksens Studio allerede i november 1970. Nils Bjarne Kvam var lydtekniker og medprodusent. Harald Are Lund – kjent fra NRK radio – var også del av produsentteamet.
Innspillingen tok tid, og ikke alt gikk glatt. «Vi var hele tida sistevalg», forteller bandets trommeslager Geir Bøhren - «Ofte måtte vi vente når vi kom, fordi andre som holdt på i studio ikke var helt ferdige. Mye nattejobbing.» Gitarist Bent Åserud forteller at «Det var veldig slitsomt. Vi hadde en natt, og så var det kanskje ikke noe ledig studio på tre uker, og så fikk vi en natt igjen.» Bøhren mener at selve grunnsoundet kunne vært mer enhetlig fra låt til låt - «Lydbildet skifter hele tida. I og med at vi måtte rigge opp og ned og at ting aldri fikk satt seg skikkelig lydmessig, ble det slik.» Nils Bjarne Kvam hadde mye og stri med - «Vi spilte inn på en Lyrec åttespors båndopptager. Et dansk merke, og den første åttesporsspilleren i Norge. Den fungerte ikke helt som den skulle, noen ganger bare stoppet den. Dessuten hadde den noen ikke helt patente lydhoder, og det gikk litt utover basslyden her og der. Bare så det er sagt, tapen er blitt remastret i ettertid, og låter nå som den skal.»


== Tekster ==
Tekster var ikke bandets sterke side, de kom som oftest fra venner og bekjente, eller som i en del av tilfellene, fra Harald Are Lund, som leverte fra seg tekster under pseudonymet Clever Duck (Are Lund = Lure And). Tittelverket har tekst av den svenskamerikanske lyrikeren Alex K. Carlsson.


== Historie ==
Det ble spilt inn så mye musikk under innspillingen av albumet, at det var altfor mye til å få plass på kun to LP-sider, derfor måtte det bli et dobbeltalbum. «Jeg var på et møte der det ble avgjort», forteller Nils Bjarne Kvam – og husker at Arne Bendiksen sa at «det blir dyrt med et dobbeltalbum». Men han kom med et forslag om at bandet ikke skulle få noen royalties før den andre matrisen var betalt. Og da ble det slik.
Den originale plata kom ut sen-høsten 1971, og senere i 1989, 2003 og 2007, pluss flere utenlandske bootlegs på LP og CD. I 2008 kom plata ut i en remastret deluxeutgave. Denne utgaven inneholdt en bonus-CD som inneholdt en tidlig versjon av «Friendship», en innspilling gjorti det den gang nystartede Rosenborg Studio på Majorstua, på en firespors båndspiller. Egil Eide var lydingeniør. Innspillingen ble gjort for å teste ut fasilitetene, det var første gang et band entret studioet. Bandet spilte for å få studiorutine. Båndet har i alle år blitt ansett som tapt, inntil det ble gjenfunnet i Nasjonalbibliotekets arkiv i Mo i Rana tidlig i 2008.


== Ettertid ==
Albumet er kjent som det første dobbeltalbumet i norgeshistorien, og en påle innenfor norsk musikk. I 2007 ble albumet kåret til tidenes norske rockalbum av Dagens Næringsliv. Dette og en gjenutgivelse på LP (Sandem Records) gjorde at bandet spilte sin første konsert på 25 år, den 31. august 2007. Der spilte de så godt som hele albumet fra begynnelse til slutt.
Etter albumets utgivelse i 1971 har den originale vinylutgivelsen med utbrettscoveret av Odd Nerdrums maleri blitt et samlerobjekt. En vinylplate i fin stand kan komme opp i et par tusen kroner.


== Uttalelser om «Friendship» ==
Sett i sammenheng med annen norsk populærmusikk fra sin samtid, er «Friendship» en bauta. Den står som en påle fremdeles. Med forbehold om noen småting (sett med dagens øyne) er den feilfri.

«Friendship» høres ut som et engelsk progband fra den tida. Det ville jeg sannsynligvis tatt dem for å være. Man skulle egentlig tro at et norsk band ville brukt enda noen år (etter 1971) på å komme dit Junipher Greene nådde med dette albumet, både når det gjelder musikk og produksjon


== Listeplasseringer ==
I 2014 ga Vinyl World ut en liste over "Top 100 Greatest Prog-Rock albums...ever", her var albumet Friendship på plass 71.


== Sporliste ==
«Try to Understand» (Freddy Dahl/Bent Åserud – Laila Wirum) – 4:50
«Witches Daughter» (Åserud – Clever Duck) – 3:30
«Music for our Children» (Dahl/Åserud – Clever Duck/Helge Grøslie) – 7:00
«A Spectre is Haunting the Peninsula» (Dahl/Grøslie/Åserud – Clever Duck) – 2:53
«Sunrise/Sunset» (Grøslie – Clever Duck) – 4:11
«Magical Garden» (Åserud – Peter Skodbo – 7:11
«Autumn Diary» (Grøslie – Clever Duck) – 1:53
«Maurice» (Junipher Greene) – 4:24
«Attila's Belly-Dance» (Junipher Greene) – 0:40
«Friendship» (Dahl/Åserud/Alex K. Carlsson) – 26:02
Prelude: «Take the Road Across the Bridge» (Dahl/Åserud – Skodbo) – 6:10
«Friendship» – 2:23
«Interlude» – 0:55
«Mountain Voices» – 4:53
«Land of the Foxes» – 1:26
«Friendship That's Earned» – 1:36
«Into the Cloudburst» – 2:57
«Manitou's Skylands & Down to Earth» – 3:34
«Friendship» – 2:04


== Deluxeutgave fra 2008 (disk to) ==
«Friendship» (Dahl/Åserud/Alex K. Carlsson) – 29:32
Prelude: «Take the Road Across the Bridge» (Dahl/Åserud – Skodbo) – 6:12
«Friendship» – 2:18
«Interlude» – 0:54
«Mountain Voices» – 7:01
«Land of the Foxes» – 1:23
«Friendship That's Earned» – 1:31
«Into the Cloudburst» – 3:44
«Manitou's Skylands & Down to Earth» – 4:23
«Friendship» – 2:13


== Personell ==


=== Junipher Greene ===
Freddy Dahl – Gitar, vokal, vibrafon
Helge Grøslie – Orgel, vokal
Øyvind Vilbo – Bassgitar
Bent Åserud – Gitar, fløyte, munnspill
Geir Bøhren – Trommer


=== Produksjon ===
Junipher Greene – Produsent
Nils Bjarne Kvam – Produsent, lydtekniker, Remastering (September 2008)
Harald Are Lund – Produsent, executive producer, lydmiksing
Odd Nerdrum – Coveromslag
Morten Lund – Remastering (September 2008)


=== Produksjon (demoinnspilling av «Friendship») ===
Junipher Greene – Produsent
Egil Eide – Produsent, lydingeniør
Bent Åserud – Lydmiksing (Juli 2008)
Per Østmark – Mastering (September 2008)
Bjørn Saastad - Fotograf


== Referanser ==


== Eksterne lenker ==
Bandets hjemmeside